Diari Oficial de la Generalitat Valenciana


Sumari del DOGV 1991, del 25-03-1993 (1993/827489)

DECRET 36/1993, de 8 de març, del Govern Valencià, pel qual s'estableix el procediment per a l'atribució del patrimoni i l'adscripció dels mitjans de les extingides cambres agràries, d'àmbit diferent del provincial, de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1993/03/08/36/dof/vci/html**

### Dades del document

Número de DOGV
:   1991

Data del DOGV
:   25-03-1993

Secció del DOGV
:   DISPOSICIONS GENERALS

Número del document
:   1993/827489


Data del document
:   08-03-1993

Organisme emissor
:   Conselleria d'Agricultura, Ramaderia i Pesca

Tipus de document
:   Decret

Anàlisi jurídica

Decret 36/1993, de 8 de març, del Govern Valencià, el qual estableix el procediment per a l'atribució del patrimoni i l'adscripció dels mitjans de les extingides cambres agràries, d'àmbit diferent del provincial, de la Comunitat Valenciana.  
La disposició addicional vuitena de la Llei 7/1992, de 28 de desembre, de Pressupostos de la Generalitat Valenciana per a l?exercici 1993, estableix que el Govern Valencià delegarà als ajuntaments les funcions i els serveis d'interès general agrari que abans podien exercir i prestar les extingides cambres agràries locals i comarcals, i atribuirà el patrimoni i adscriurà el personal d'aquestes als ajuntaments, alhora que els facultarà perquè dicten les disposicions reglamentàries que calguen per a fer efectiva l'atribució i l'adscripció.  
D'altra banda, una vegada adscrits els mitjans de les cambres agràries locals als respectius ajuntaments i a fi que les funcions d'interès agrari no patesquen minva ni deterioració com a conseqüència d'aquesta adscripció, s'aplicarà als funcionaris de les cambres el criteri sostingut en la Llei 12/1983, de 14 d'octubre, del Procés Autonòmic, de romandre dos anys en els llocs de treball en què s'integren, sense poder participar en les convocatòries de concurs de trasllat.  
En virtut de tot el que s'ha exposat, d'acord amb el Consell d'Estat, i a proposta conjunta dels consellers d'Agricultura i Pesca, d'Economia i Hisenda i d'Administració Pública, i després de la deliberació del Govern Valencià en la reunió del dia 8 de març de 1993,  
DECRETE  
Article primer  
Conformement amb allò previst en la Llei 7/1992, de 28 de desembre, de Pressupostos de la Generalitat Valenciana per a 1993, i en la Llei 23/1986, de 24 de desembre, per la qual s'estableixen les Bases del Règim Jurídic de les Cambres Agràries, es deleguen als ajuntaments de la Comunitat Valenciana, amb caràcter obligatori, les competències pròpies de les cambres agràries extingides al seu respectiu àmbit territorial.  
Article segon  
1. S'atribueix als ajuntaments de la Comunitat Valenciana en els termes previstos en els articles següents, per a la realització de les funcions d'interès general agrari, pròpies o delegades, la titularitat dels béns immobles i mobles de les cambres agràries d'àmbit diferent del provincial que han restat extingides, i tots els seus drets i obligacions que constitueixen el patrimoni d'aquestes.  
2. Els ajuntaments hauran de destinar l?ús d'aquest patrimoni a fins i serveis d'interès general agrari.  
3. Cada ajuntament procedirà, després de la inclusió a l?inventari municipal, a inscriure a nom seu en el Registre de la Propietat els béns immobles que se li atribuesquen, amb la consignació expressa de la seua destinació a fins i serveis d'interès general agrari. Així mateix, procedirà de la mateixa forma respecte a d'altres béns o drets que hagen d'inscriure's en altres registres, sempre segons el procediment regulat en la legislació de règim local.  
Article tercer  
1. Els béns que constitueixen el patrimoni d'interès general agrari de les cambres agràries extingides podran cedir-se en l?ús a d'altres administracions públiques o entitats que, sense ànim de lucre, estiguen relacionades amb l'agricultura únicament per a fins i serveis d'interès general agrari. Aquestes cessions s'acordaran, preferentment, en favor de les organitzacions professionals agràries. Els acords de cessió expressaran la finalitat concreta a que es destinaran els béns, el termini de cessió, que no serà superior a deu anys, encara que puga ser prorrogable, i la resta de condicions d'aquesta, i s'ajustaran en la resta a la legislació de règim local que regula aquesta matèria.  
2. Els ajuntaments no podran procedir a l'alienació dels immobles integrants del patrimoni que se'ls atribuesca, tret que s'adquiresca o es permute per un altre de valor igual o superior, situat al mateix àmbit territorial de la cambra agrària extingida titular originàriament de l?immoble que es pretén vendre, i es destine a fins d'interès general agrari.  
Article quart  
1. Es crea la Comissió d'Atribució del Patrimoni d?Interès General Agrari, adscrita a la Conselleria d'Agricultura i Pesca, com a òrgan d'assessorament del Govern Valencià per a l'atribució del patrimoni de les extingides cambres agràries locals i comarcals.  
2. La comissió es compondrà dels següents membres:  
- President: el Director General de Pesca i Relacions Agràries.  
- Vocals: el Cap del Servei de Relacions Agràries de la Conselleria d'Agricultura i Pesca; el Cap del Servei Jurídic de la Conselleria d'Agricultura i Pesca; un representant de la Conselleria d'Economia i Hisenda; un representant de la Conselleria d?administració Pública; un representant designat per cadascuna de les organitzacions professionals agràries a que es refereix l'article 11 de la Llei 23/1986, de 24 de desembre; i un representant de la Federació Valenciana de Municipis i Províncies. També en formarà part l'alcalde o els alcaldes dels municipis afectats per l'atribució patrimonial.  
- Actuarà de secretari de la comissió, amb veu i sense vot, el que ha estat fins ara secretari de la cambra agrària provincial corresponent. El secretari estendrà acta de les sessions i certificarà els seus acords amb el vist-i-plau del president.  
Article cinquè  
1. La comissió tindrà les funcions següents:  
a) Proposar per a la seua aprovació l?inventari i el balanç de les cambres agràries en el moment de la seua extinció, i es podran sol·licitar, si escau, les inspeccions i auditories que procedesquen.  
b) Proposar la realització de tots els actes d'administració ordinaris que calguen per a la total liquidació econòmico-administrativa de les cambres agràries extingides.  
c) Proposar els béns, drets i obligacions que s'atribuesquen i adscriguen a cada ajuntament.  
2. A la vista de les propostes que realitze la Comissió d'Atribució del Patrimoni d?Interès General Agrari, el Conseller d'Agricultura i Pesca les elevarà al Govern Valencià perquè, en el termini de tres mesos, resolga sobre l'atribució i adscripció dels béns, drets i obligacions.  
Article sisè  
1. El personal adscrit a les cambres agràries extingides i el personal propi d'aquestes s'integrarà en els ajuntaments en els quals s'han delegat les funcions i serveis d'interès agrari de la competència de la Generalitat Valenciana.  
2. El personal de natura funcionarial, transcorreguts dos anys des de la seua integració en els corresponents ajuntaments, podrà participar en els concursos de trasllat, sempre que reunesca els requisits dels llocs convocats i segons s'establesca en les corresponents convocatòries.  
3. Respecte al personal de natura laboral transferit per l?Estat, els ajuntaments se subrogaran en la relació jurídica de l'administració d'origen, amb els drets i obligacions que es deriven dels seus contractes.  
4. En tot cas, la integració del personal de les cambres agràries extingides en els corresponents ajuntaments es farà amb respecte del seu règim jurídic i condicions retributives.  
5. El personal propi de les cambres agràries, contractat amb compliment del Reial Decret 2474/1979, de 14 de setembre, sobre règim econòmic de les cambres agràries, s'integrarà en els corresponents convenis específics amb els ajuntaments, sense perjudici del que s'ha assenyalat en el paràgraf anterior.  
6. El personal a què es refereix aquest article es ressenya en l'annex d'aquest decret.  
Article setè  
La Conselleria d'Economia i Hisenda adoptarà les mesures que calguen perquè es transferesquen als ajuntaments respectius les dotacions pressupostàries necessàries dels llocs de treball per a cobrir les despeses que en matèria de personal origine la seua integració.  
Article vuitè  
L?efectivitat de les transferències patrimonials que es contenen en aquest decret es produirà en el moment en què s'acorda l'atribució de la titularitat dels béns. L?efectivitat de les transferències de recursos humans i materials als ajuntaments respectius es produirà des del primer dia del mes següent a aquell en què aquest decret entre en vigor.  
DISPOSICIONS TRANSITORIES  
Primera  
Mentre es procedesca a la liquidació econòmico-administrativa de la cambra agrària extingida, els béns patrimonials mobles i immobles, la documentació i els mitjans econòmics d'aquesta resten sota la tutela del secretari i de la Direcció General de Pesca i Relacions Agràries. Els municipis corresponents prestaran l'assistència que calga per a exercir la tutela pel que fa a la disponibilitat per a la cambra agrària del personal adscrit a l'ajuntament i que prestava serveis en la cambra extingida. Aquest personal, mentre no es faça la liquidació econòmico-administrativa, mantindrà la responsabilitat que tenia sobre els béns de la cambra amb anterioritat a l?extinció.  
De les despeses de funcionament que s'originen en aquest període es faran càrrec les entitats que efectivament facen ús del bé, en la proporció que escaiga.  
Segona  
Resten subrogats els ajuntaments en els drets i obligacions derivats dels contractes d'arrendament fets en favor de les cambres agràries extingides del seu respectiu àmbit territorial, sense perjudici del que disposa aquest decret respecte de la liquidació econòmico-administrativa d'aquestes cambres.  
DISPOSICIONS FINALS  
Primera  
S'autoritzen els consellers d'Economia i Hisenda, d'Agricultura i Pesca i d'Administració Pública perquè, en l?àmbit de les seues respectives competències, dicten totes les disposicions que calguen per a l?efectivitat d'aquest decret.  
Segona  
Aquest decret entrarà en vigor l?endemà de la publicació al Diari Oficial de la Generalitat Valenciana.  
Valencia, 8 de març de 1993.  
El President de la Generalitat Valenciana,  
JOAN LERMA I BLASCO  
El Conseller d'Agricultura i Pesca,  
LUIS FONT DE MORA MONTESINOS  
El Conseller d'Economia i Hisenda,  
ANTONI BIRLANGA CASANOVA  
El Conseller d'Administració Pública,  
EMERIT BONO I MARTINEZ  
Veure annex


Còpia Permalink ELI